Id-diplomatiku ewlieni ta’ Taiwan dwar ir-relazzjonijiet maċ-Ċina,Wang Yu-chi, jinsab fi triqtu lejn il-belt ta’ Nanjing fil-lvant taċ-Ċina għall-aktar taħdidiet għola li qatt saru bejn iż-żewġ naħar mill-1949 ’l hawn. Wang se jiltaqa’ mad-Deputat Ministru Ċiniż Zhang Zhijun li, fil-Ministeru għall-Affarijiet Barranin, jmexxi l-uffiċju dwar ir-relazzjonijiet ma’ Taiwan. Madankollu Wang qal li mhux mistennija jiddiskutu “affarijiet politiċi sensittivi”. It-taħdidiet, li se jdumu sa nhar il-Ġimgħa, huma pass kbir ’l quddiem biex jibda djalogu dirett bejn iż-żewġ naħat dwar affarijiet ekonomiċi u kummerċjali. Il-Partit Komunista Ċiniż iqis lil Taiwan bħala provinċja li inqatgħet mill-pajjiż u qatt ma ċaħad li għad jista’ juża l-forza biex ireġġagħha lura bħala parti miċ-Ċina. Madankollu, anke jekk ir-relazzjonijiet huma berdin, f’dawn l-aħħar snin sar progress f’oqsma ekonomiċi billi saru taħdidiet indiretti permezz ta’ għaqdiet “ħbieb tat-tnejn”. F’Ottubru, il-President Ċiniż Xi Jinping qal li s-soluzzjoni politika għall-kwistjoni ma tistax tibqa’ tiġi posposta għal dejjem iżda l-President Ma Ying-jeou ta’ Taiwan qal li mhemmx għaġġla għal taħdidiet politiċi tant li għalissa jippreferi jiffoka dwar il-kummerċ bejn iż-żewġ naħat.